אחת הפעולות הנפוצות ביותר בעבודה עם דרימוויבר הינה עבודה עם תמונות עבור האתר שלנו. לעתים נרצה לערוך את התמונות שלנו בתוכנה חיצונית על מנת להתאימן לאתר שלנו.
דרימוויבר מאפשרת לנו להגדיר תוכנת עריכה חיצונית אותה נוכל להפעיל בקלות מתוך ממשק העבודה שלנו, על מנת שלא נאלץ לפתוח את תוכנת העריכה בכל פעם מחדש.
להגדרת תוכנת עריכה חיצונית נפנה לתפריט Edit ונבחר בפקודה Preferences.
בחלון שנפתח נפנה לקטגוריה File Types/Editors.
בחלון ה- Extensions יופיעו כל סוגי הקבצים הנתמכים על ידי דרימוויבר. נסמן את אחד מסוגי קבצי התמונות, דוגמת Gif.
בחלון Editors הימני יופיעו התוכנות המוגדרות לעריכת הקובץ אותו סימנו. נוכל להסיר תוכנות מהרשימה על ידי לחצן המינוס, או להוסיף תוכנות לעריכה אשר לא מופיעות ברשימה, על ידי לחיצה על לחצן הפלוס.
לאחר ההקלקה על לחצן הפלוס ייפתח סייר הקבצים. נעבור לתיקיה בה מותקנת התוכנה אותה אנו רוצים לקבוע כתוכנת עריכה עבור התמונות שלנו, ונבחר בקובץ ההפעלה שלה (יש לבחור בקובץ ההפעלה המקורי ולא בקיצור דרך אליו).
התוכנה שבחרנו התווספה כעת לרשימה. על מנת להגדירה כתוכנת ברירת המחדל במידה ואינה מוגדרת כך, נסמן אותה עם העכבר ונקליק על הלחצן Make Primary. לאחר שלצד שמה של התוכנה בחלון ה- Editors תופיע המלה Primary, נדע כי תוכנה זו מוגדרת כתוכנת העריכה בברירת המחדל של דרימוויבר.
נקליק על OK לסיום.
לאחר שהגדרנו את התוכנה שבחרנו, נקליק פעם אחת על אחת התמונות בעמוד שלנו.
בסרגל ה- Properties התחתון, מימין לפקודת Edit, תופיע התוכנה אותה הגדרנו כברירת המחדל עבור עריכת התמונות. הקלקה עליה תפתח את התמונה בממשק של אותה התוכנה באופן אוטומאטי.
לחילופין נוכל לגשת לאותה הפקודה על ידי הקלקה ימנית על התמונה שבעמוד, ובתפריט שנפתח נעבור לפקודת Edit With. מתוך פקודה זו נוכל לבחור בכל אחת מהתוכנות שהיו ברשימת התוכנות לעריכה, על מנת לערוך את התמונה שבעמוד שלנו.
ניתן לראות כי התמונה נפתחה לעריכה בתוכנה שהגדרנו. לאחר שמירת שינוי כלשהו שנבצע בתוכנה, דרימוויבר תעדכן את אותו השינוי באופן אוטומאטי בתמונה שבעמוד שלנו.